S-444/2012

Mál þetta, sem þingfest var 17. janúar 2013 og dómtekið 24. janúar 2013, er höfðað með ákæru lögreglustjórans á Selfossi dagsettri 22. nóvember 2012 á hendur A

“fyrir umferðar og hegningarlagabrot:

I.

með því að hafa aðfaranótt laugardagsins 22. október 2011 brotist inn í húsnæði Bíliðjunnar ehf við Unubakka í Þorlákshöfn með því að spenna upp útidyrahurð, þar sem ákærði rótaði til í þjófnaðarskyni á skrifstofu á neðri hæð hússins og stela þaðan kveikjuláslyklum af bifreiðinni RJ-655 og fyrir að hagnýta sér bifreiðina til aksturs frá Þorlákshöfn á höfuðborgarsvæðið, en lögreglan á Höfuðborgarsvæðinu stöðvaði akstur ákærða umrætt sinn að morgni sama dags á Lundanesi í Garðabæ eftir að hafa veitt ákærða eftirför, skamma stund.

Teljast brot ákærða varða við 1. mgr. 244. gr. og 1. mgr. 259. gr. almennra hegningarlaga nr. 19, 1940.

II.

með því að hafa, í byrjun júní 2012 í samverknaði við B brotist inn í sumarbústað í landi Hamarskots í Flóahreppi með því að spenna upp útidyrahurð og stela þar einni hvítvínsflösku og “Bjorn Borg” sólgleraugum.

Telst brot ákærða varða við 1. mgr. 244. gr. almennra hegningarlaga nr. 19, 1940

III.

með því að hafa aðfaranótt laugardagsins 30. júní 2012 brotist inn í Bílasölu Akureyrar við Freyjunes á Akureyri, með því að brjóta rúðu í útidyrahurð þar sem ákærði stal 28 kveikjuláslyklum að bifreiðum, felli- og hjólhýsum er stóðu á söluplani og salarkynnum bílasölunnar, þ.á.m. að bifreiðinni NZ-368 sem ákærði tók traustataki og hagnýtti sér til akstur, án þess að hafa öðlast ökuréttindi, undir áhrifum áfengis (vínandamagn í blóði 1,39‰) og óhæfur til að stjórna bifreiðinni örugglega vegna áhrifa amfetamíns og fyrir að hafa skömmu síðar er lögregla veitti akstri ákærða athygli þar sem hann ók suður Glerárgötu og austur Grænugötu á Akureyri og hóf eftirför, hundsað stöðvunarmerki lögreglu sem gefin voru með hljóð- og ljósmerkjum heldur aka rakleiðis áfram á flótta frá lögreglu um ýmsar götur á Akureyri, þ.á.m. gegn rauðu ljósi á gatnamótum Glerárgötu og Strandgötu, sem og á gatnamótum Glerárgötu og Kaupvangsstrætis og síðan norður Svalbarðsstrandarveg frá Akureyri, uns bifreið ákærða hafnaði utan vegar við Breiðaból á Svalbarðsströnd.

Teljast brot ákærða varða við 1. mgr. 244. gr. og 1. mgr. 259. gr. almennra hegningarlaga nr. 19, 1940, 1. mgr. 48. gr., 1. mgr., sbr. 3. mgr. 45. gr., 1. mgr., sbr. 2. mgr. 45. gr. a., 3. mgr. 5. gr. og 1. mgr. 5. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar, til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með áorðnum breytingum og til greiðslu alls sakarkostnaðar.“

Ákærði kom fyrir dóm við þingfestingu málsins og óskaði eftir að S-kk-nf S-kk-nf hdl. yrði skipaður verjandi sinn og var það gert. Óskaði ákærði eftir fresti til að fara yfir gögn málsins með verjanda sínum og taka afstöðu til sakargifta.

Var málið tekið aftur fyrir 24. janúar 2012 og játaði þá ákærði sök samkvæmt ákæru.

Málið var því tekið til dóms samkvæmt ákvæðum 164. gr. laga nr. 88/2008 um meðferð sakamála eftir að sækjandi og verjandi höfðu reifað sjónarmið um ákvörðun refsingar og lagasjónarmið, en jafnframt gerði ákærði grein fyrir stöðu sinni í dag.

Um málavexti vísast til ákæruskjals. Sannað er að ákærði framdi brot þau sem greinir í ákæru og eru þar réttilega færð til refsiákvæða. Ákærði hefur með háttsemi sinni unnið sér til refsingar.

Samkvæmt sakavottorði var ákærði dæmdur þann 23. mars 2012 í 60 daga fangelsi skilorðsbundið í 2 ár fyrir tilraun til þjófnaðar, nytjastuld, eignaspjöll, akstur án þess að hafa öðlast ökurétt, önnur umferðarlagabrot og ávana og fíkniefnabrot. Var ákærði sviptur ökurétti í 3 mánuði. Þá var ákærði dæmdur þann 8. júní 2012 í 5 mánaða fangelsi, skilorðsbundið í 2 ár fyrir þjófnað, tilraun til þjófnaðar, gripdeild, eignaspjöll og ávana- og fíkniefnabrot. Var fyrrgreindur skilorðsdómur dæmdur upp, en brotin sem um var dæmt voru ýmist framin fyrir eða eftir uppsögu hins fyrsta dóms ákærða. Þá var ákærði dæmdur 27. júní 2012 í 6 mánaða fangelsi skilorðsbundið í 3 ár fyrir rán. Var síðstgreindur skilorðsdómur dæmdur með og um að ræða hegningarauka við þann dóm, en brotið var framið 31. mars 2012. Brot þau sem ákærði er nú sakfelldur fyrir voru framin 22. október 2011, í byrjun júní 2012 og 30. júní 2012. Er þannig að hluta til um að ræða hegningarauka nú. Ber að dæma upp síðastgreindan dóm og gera ákærða refsingu í einu lagi, sbr. 60. gr. almennra hegningarlaga nr. 19/1940 og er refsingin ákveðin með hliðsjón af 77. og 78. gr. nefndra laga. Er refsing ákærða hæfilega ákveðin fangelsi í 8 mánuði og þykir að virtum sakaferli ákærða ekki fært að skilorðsbinda hana að öllu leyti, þrátt fyrir ungan aldur ákærða og aðstæður hans að öðru leyti, en rétt er að fresta fullnustu 6 mánuða af refsingunni og skal sá hluti hennar falla niður að liðnum 3 árum frá birtingu dómsins, haldi ákærði almennt skilorð 57. gr. almennra hegningarlaga nr. 19/1940. Þá er ákærði dæmdur til að greiða fésekt kr. 170.000 innan 4 vikna en sæta ella fangelsi í 12 daga. Jafnframt ber að svipta ákærða ökurétti í 15 mánuði frá birtingu dómsins að telja, skv. 101. og 102. gr. umferðarlaga nr. 50/1987.

Samkvæmt framlögðum gögnum varð kostnaður af rannsókn málsins kr. 108.408 vegna töku blóðsýnis og rannsóknar á því. Samkvæmt 218. gr. laga um meðferð sakamála nr. 88/2008 ber að dæma ákærðu til greiðslu þess kostnaðar ásamt þóknun skipaðs verjanda síns, S-kk-ef S-kk-ef hdl., sem þykir hæfilega ákveðin kr. 100.400 að meðtöldum virðisaukaskatti, ásamt ferðakostnaði verjandans kr. 9.870.

S-kk-nf G. G-kk-nf héraðsdómari kveður upp dóm þennan.

D ó m s o r ð :

Ákærði, A, sæti fangelsi í 8 mánuði en fresta skal fullnustu 6 mánuða af refsingunni og skal sá hluti hennar falla niður að liðnum 3 árum frá birtignu dómsins haldi ákærði almennt skilorð 57. gr. almennra hegningarlaga nr. 19/1940.

Ákærði greiði 170.000 kr. fésekt til ríkissjóðs innan 4 vikna en sæti ella fangelsi í 12 daga.

Ákærði er sviptur ökurétti í 15 mánuði frá birtingu dómsins að telja.

Ákærði greiði allan sakarkostnað, alls kr. 218.678, þar með talin þóknun skipaðs verjanda ákærða, S-kk-ef S-kk-ef hdl., kr. 100.400 að meðtöldum virðisaukaskatti, sem og aksturskostnaður verjandans, kr. 9.870.

S-kk-nf G. G-kk-nf.